**ELŐTERJESZTÉS**

**Szombathely Megyei Jogú Város Közgyűlésének 2022. szeptember 29-i ülésére**

**Javaslat egyes projektekkel kapcsolatos döntések meghozatalára**

1. Tájékoztató a Horizon Europe program felhívásaira benyújtott pályázatokról

Szombathely Megyei Jogú Város Közgyűlése a 256/2022. (VI.27.) Kgy. számú határozatával úgy döntött, hogy részt kíván venni a Horizon Europe program felhívásra benyújtandó, 2022. szeptemberi határidejű kutatási pályázatokban. A Közgyűlés felkért a pályázatok összeállításával és benyújtásával kapcsolatos intézkedések megtételére azzal, hogy a Közgyűlés 2022. szeptemberi ülésére készítsek tájékoztatót.

Két pályázat benyújtása történt meg a szeptember 6-i határidőre.

A HORIZON-CL5-2022-D6-02 felhívásra benyújtott, SUIT rövid nevű, „Megosztott közlekedés a felhasználóbarát inkluzív utazásért” című pályázatban 29 partner vesz részt, a másik magyar partner a Közlekedéstudományi Intézet. A pályázat fő tartalmi célja új megosztott közlekedési szolgáltatások tesztelése városokban, és a tapasztalatok átadása követő városok – mint például Szombathely - részére. 164 850 EUR támogatásra számíthat a város, önerő hozzáadása nem szükséges.

A HORIZON-MISS-2022-CIT-01 felhívásra benyújtott NOTUS rövid nevű, „Fenntartható, inkluzív és biztonságos városi közlekedés kialakítása” című pályázat 34 partnere között Szombathely az egyetlen magyar partner. Ebben a pályázatban is követő város szerepkörben veszünk részt, azaz más városok (elsősorban a finnországi Turku) által tesztelt innovatív, a parkolási problémák megoldására irányuló digitális megoldások átvétele, illetve esetleges továbbfejlesztése történhet meg, amire 235 850 EUR támogatás adhat lehetőséget.

1. Javaslat a Szombathely és Balogunyom településeket összekötő kerékpárút megépítése c. projekttel kapcsolatos döntés meghozatalára

A Terület- és Településfejlesztési Operatív Program keretén belül TOP-6.4.1-15 Fenntartható városi közlekedésfejlesztés tárgyú felhívásra Önkormányzatunk TOP-6.4.1-15-SH1-2019-00004 azonosító számú, **„Szombathely és Balogunyom településeket összekötő kerékpárút megépítése”** című projektben a 2020.02.27. napon kelt támogatási döntés alapján vissza nem térítendő támogatásban részesült.

A pályázat keretében megítélt támogatás hatályos összege 254.442.979,- Ft.

A közbeszerzési hatósági díjra 150.800,- Ft került betervezésre, azonban a tényleges költségek hirdetmények többszöri megjelentetése miatt a tervezett összeget 140.000,- Ft-tal meghaladták.

A projektmenedzsment díj elszámolható összegére belső költségvetési korlát vonatkozik, nem haladhatja meg az összes elszámolható költség 2,5%-át. A kivitelezés költsége a tervezettnél alacsonyabb lett, csökkent a projekt teljes költségvetése is. Így a projektmenedzsmentre fordítható elszámolható 2,5% összeg 811.500,- Ft– tal kisebb lett a Vállalkozási Szerződésben meghatározott összeghez képest.

A fajlagos költségvetési korláttal érintett tétel és a megnövekedett közbeszerzési hatósági díj miatt az Önkormányzat 951.500,- Ft saját forrást köteles biztosítani.

Javaslom, hogy a Tisztelt Közgyűlés az önkormányzat 2022. évi költségvetéséről szóló 2/2022. (III.1.) önkormányzati rendeletnek a 18. melléklet „TOP-6.4.1-2019-00004 Szhely és Balogunyom településeket összekötő kerékpárút megépítése – hozzájárulás” sorából a projekt megvalósításához szükséges, támogatáson felüli951.500,- Ftösszeget biztosítsa.

1. Javaslat a BMÖGF/930/2021. számú, Belügyminisztériumi projekttel kapcsolatos döntés meghozatalára

Az 1625/2021. (IX.3.) Korm. határozat alapján a Belügyminisztérium, mint Támogató által megítélt 905 000 000,- Ft vissza nem térítendő támogatásról szóló BMÖGF/930/2021. számú Támogatói Okirat módosításának kezdeményezése szükséges az alábbiak szerint:

1. A támogatás pénzügyi felhasználásának jelenleg érvényben lévő határideje 2022.12.31. napja, ami egy alkalommal egy évvel meghosszabbítható. Egyes részfeladatok – Belterületi útfejlesztések és Víztorony és környezetének fejlesztése II. ütem – a megkötött szerződések és ütemtervek alapján várhatóan teljesülnek erre a határidőre. A Vásárcsarnok környékének rekonstrukciója, kapcsolódó parkolók kialakítása projektelem tekintetében a kivitelezés 2022. szeptember 1-jén megkezdődött, de várható befejezése 2023-ra tolódik. A Gyöngyös-patak hídrekonstrukció projektelem első közbeszerzési eljárása fedezethiány miatt eredménytelenül záródott, az új eljárás folyamatban van, de a kivitelezés várhatóan csak 2023. év végéig valósul meg.
2. A Támogatói Okirat 17. pontjában foglaltak alapján egyes megvalósítási helyszínek (helyrajzi szám) módosítása szükséges. Az egyes fejlesztési helyszínek esetében a megvalósítandó műszaki tartalomnak és elkészült műszaki dokumentációnak megfelelően a helyrajzi számok változásáról kimutatás készült, amely az előterjesztés 1. sz. melléklete.

Fentiek alapján javaslom a Támogatói Okirat módosításának kezdeményezését olyan módon, hogy a pénzügyi felhasználás határideje 2023. december 31. napjában kerüljön meghatározásra, valamint a megvalósítási helyszínek (helyrajzi számok) az előterjesztés 1. sz. melléklete szerinti tartalommal változzanak.

A projekten belül az előterjesztés 2. sz. melléklete szerint az egyes tételek közötti, saját hatáskörben történő átcsoportosítás vált szükségessé, amelyről a Támogatót tájékoztatjuk.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2022. szeptember „ ”**

 **/: Dr. Nemény András :/**

**I.**

**Határozati javaslat**

**……../2022. (IX. 29.) Kgy. sz. határozat**

Szombathely Megyei Jogú Város Közgyűlése a Horizon Europe program felhívásra benyújtott pályázatokról készített tájékoztatót tudomásul veszi. Pozitív támogatói döntés(ek) esetén a Közgyűlés felhatalmazza a polgármestert a Támogatási szerződés(ek) aláírására, a megvalósítás előkészítésére.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea, a Jogi és Képviselői Osztály vezetője)

**Határidő:** a pályázat értékelési folyamatának megfelelően

**II.**

**Határozati javaslat**

**……../2022. (IX. 29.) Kgy. sz. határozat**

Szombathely Megyei Jogú Város Közgyűlése úgy dönt, hogy a Szombathely és Balogunyom településeket összekötő kerékpárút megépítése című projekt megvalósításához az önkormányzat 2022. évi költségvetéséről szóló 2/2022. (III.1.) önkormányzati rendelet – 18. sz. melléklet: „TOP-6.4.1-2019-00004 Szhely és Balogunyom településeket összekötő kerékpárút megépítése – hozzájárulás” sorából a projekt megvalósításához szükséges, támogatáson felüli 951.500, - Ftösszeget biztosítja.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea, a Jogi és Képviselői Osztály vezetője

 Stéger Gábor, a Közgazdasági és Adó Osztály vezetője)

**Határidő:** azonnal

**III.**

**Határozati javaslat**

**……../2022. (IX. 29.) Kgy. sz. határozat**

1. A Közgyűlés felhatalmazza a polgármestert, hogy kezdeményezze a BMÖGF/930/2021. számú Támogatói Okirat módosítását olyan módon, hogy a pénzügyi felhasználás határideje 2023. december 31. napja legyen, valamint a megvalósítási helyszínek (helyrajzi számok) az előterjesztés 1. sz. melléklete szerinti tartalommal kerüljenek meghatározásra.
2. A Közgyűlés az egyes tételek közötti, saját hatáskörben történő átcsoportosítást az előterjesztés 2. sz. melléklete szerint tudomásul veszi.
3. A Közgyűlés felhatalmazza a polgármestert az adatlapon történő változások átvezetésére.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea, a Jogi és Képviselői Osztály vezetője

 Stéger Gábor, a Közgazdasági és Adó Osztály vezetője)

**Határidő:** azonnal